sonderster | vind eers jou voete voor jy vlug
op 'n ander noot: nuwe musiek
By Jacques De Viljee Leave a Kommentaar
Die naweek bietjie nuwe goedjies gekry. Hopelik die moeite werd.
Spoon – Kill the Moonlight White Rabbits – It's Frightening
By Jacques De Viljee 3 Kommentare
(Jammer dat ek politiek praat, dis glad nie my styl nie. Maar hierdie is 'n uitsondering.)
Julius Malema sing "Kill the farmer, kill the boer" herhaaldelik. Die ANC belet hom om dit te doen, maar hy gaan voort daarmee. Dozi verklaar by die KKNK dat Malema hom soos 'n kaffer gedra. Steve Hofmeyr beaam dit. Eugene Terreblanche word vermoor, sy gesig fyngekap en gelos met 'n dolk in sy bors en sy broek om sy enkels. En vir die eerste keer ooit is ek bang om in Suid-Afrika te wees.
Ek is nie iemand wat pessimisties oor Suid-Afrika is nie. Inteendeel, ek beplan om die grootste gedeelte van my lewe hier te spandeer. Maar op die oomblik is die voortbestaan van ons land op 'n mespunt. 'n Panga, 'n jagmes, hoe jy dit ook al sien.
Ons het hard probeer om die Reënboognasie 'n werklikheid te maak, en ons het grotendeels geslaag. Maar kom ons wees eerlik: onder die oppervlak skuil daar steeds 'n onderliggende rassisme, selfs rassehaat. Dis onafwendbaar – diep wonde genees nooit heeltemal nie. Albei kante van die spektrum maak hulself hieraan skuldig, en tot dusver kon dit nog onder die oppervlak gehou word, maar dit lyk asof die pot nou begin oorkook.
Malema en sy aanhangers probeer hul bes om die briesende verregse Afrikaners uit te tart. Die Boere is beneuk, met rede, en een ondeurdagte besluit kan 'n burgeroorlog veroorsaak. Letterlik. Dis nie net bangmaakpraatjies nie; dis die realiteit. Indien 'n sluipmoordaanval nou op Malema uitgevoer moes word, kan ons maar die toekoms van ons land op ons mae skryf.
Die probleem is dat die betrokke partye nie rasioneel dink nie. Die swartes wat "Kill the Farmer" luidkeels sing, dink nie oor die implikasies daarvan nie. Dit is moontlik dat Malema die wit Afrikaanssprekendes probeer ophits om hul tot geweld te vergryp. Dit sal 'n burgeroorlog veroorsaak en dan sal Malema uiteindelik met rede kan sê dat hy deel was van 'n "revolution". Aan die ander kant is daar wit boere wat nie sal skroom nie om swart werkers op hul plase aan te rande uit opgekropte frustrasie, woede en angs. Boere wat met trots 'n Wit vs Swart oorlog sal binnegaan.
Dis natuurlik altyd belangrik om dinge in perspektief te plaas. Julius Malema en sy aanhangers wat "Kill the Boer" sing, is nie verteenwoordigend van die swart Suid-Afrikaanse bevolking nie. Net so is diegene wat Vierkleur- en Ou Suid-Afrikaanse vlae hys, nie verteenwoordigend van die wit Afrikaanssprekende bevolking nie. Maar hierdie verregses en verlinkses trek die res van die land in hul (tot dusver) stil oorlog in. Die media en die res van die land het 'n groot verpligting om nie meegesleur te raak deur hierdie radikale groepe nie.
Die enigste oplossing is dat president Zuma doen wat hy nog nie in sy termyn kon vermag nie: standpunt inneem. 2010 is 'n te belangrike jaar vir Suid-Afrika dat dit deur kortsigtige minderheidsgroepe in die wiele gery word. Kom ons hoop vir die beste.
Francois van Coke en Pierre Greeff by Aandklas, 9 Maart 2010
Categories: Fokofpolisiekar en vriende
Die Facebook-blad het gesê die gig begin 20:00. Daarom het ek en vriende vroeg gegaan, want "plek is beperk". Francois van Coke en Pierre Greeff, twee van die groot helde in die Suid-Afrikaanse musiekbedryf, het hul acoustic set van Fokofpolisiekar-, Heuwles Fantasties-, Lukraaketaar- en Van Coke Kartel-liedjies inderwaarheid eers om 22:30 afgeskop. Dit het my egter nie die minste gepla nie, want Aandklas is een van die geselligste kuierplekke op Stellenbosch en tyd daar spandeer is time well spent.
Ek het beide Fokofpolisiekar en Die Heuwels Fantasties 'n week tevore in 'n skare van derduisende mense beleef. Hierdie was egter in sterk kontras: Geen moshpit, geen dwelmdronk, sweterige lywe en geen maniese aanhangers wat uit die skare begelei moet word nie. Net 'n handjievol mense wat met 'n drankie in die hand sit of staan en toelaat dat intieme en hartroerende musiek oor hulle spoel.
Dit het amper gevoel asof 'n mens Francois en Pierre persoonlik ken en hulle 'n klein show vir 'n paar vriende speel. Asof elke liedjie aan jou opgedra word.
Die twee, wat bygestaan is deur Fred van Thieve (en vroeër Die Helde), het afgeskop met 'n paar Lukraaketaar-nommertjies. Pierre het dit goed opgesom: "It's been a while." Dit was heerlik om saam te sing op daai vergete akoestise band wat ons almal so opgewonde gemaak het in ons skooldae. Die Lukraaketaar-liedjies het gedagtes van jonkwees en vergete herinneringe opgeroep.
'n Hoogtepunt was beslis Francois se cover van Koos du Plessis se "Skadu's teen die Muur". Ek is 'n groot aanhanger van wyle Du Plessis, maar 'n mens kon sien meeste mense onthou die liedjie net vaagweg vanuit hul pa's se musiekversamelings. Die aweregse snit het perfek by die set ingepas en ek sien uit om dit op Van Coke Kartel se nuwe CD, Skop, Skiet en Donner, te hoor.
Dit was veral interessant om die akoestiese weergawes van Die Heuwels Fantasties se elektroniese musiek te hoor. Veral "Oorlewing 101" was indrukwekkend en almal het natuurlik oudergewoonte saamgesing op "Pille vir Kersfees".
Daar was geen beter manier om die aand af te sluit nie as met die liedjies wat ons al soveel keer uit volle bors saamgesing het op die maat van Johnny se elktriese kitaar en Snake se kragtige dromme. "Ek Skyn (Heilig)" en "Hemel op die platteland" se akoestiese weergawes is net so sterk en meesleurend en die gehoor het net so hard saamgesing.
Die gig is verby en ek weet het iets groots beleef. Nie groot en skouspelagtig soos Ramfest nie, maar groots op die intiemste denkbare manier: Saam met my vriende en my helde.
my top 50 albums vir dekade 2000-2009
By Jacques De Viljee 1 Kommentaar
Ja ja, nog 'n best of-lys, ek weet. Maar myne is beter!
Net gedink ek kan my blog bietjie lewe gee deur my gunsteling albums van die afgelope dekade te lys. Lewer gerus kommentaar as iets jou pla of jy saamstem met sekere albums. Ek sal dalk nog op 'n latere stadium kommentaar oor elke CD byvoeg.
50. Where you want to be, Taking Back Sunday
49. I love your glasses, Russian Red
48. Die Heuwels Fantasties, Die Heuwels Fantasties
47. The Light Divides, Winterpills
46. No More Stories are Told…, Mew
45. Start Something, Lostprophets
44. Neon Bible, Arcade Fire
43. Antics, Interpol
42. Sleeping with Ghosts, Placebo
41. Hold on now, Youngster…, Los Campesinos!
40. Aha Shake Heartbreak, Kings of Leon
39. Sovereign Academy Horse Power, Kidofdoom
38. Texas, Playradioplay!
37. Hot Fuss, The Killers
36. Collected Memories, Zebra & Giraffe
35. The Colour of Snow, Polarkreis 18
34. Bleed American, Jimmy Eat World
33. Skeleton Jar, Youth Group
32. X&Y, Coldplay
31. Meds, Placebo
30. Monoloog in Stereo, Fokofpolisiekar
29. The Earth is not a Cold Dead Place, Explosions in the Sky
28. Before the Dawn Heals Us, M83
27. Transatlanticism, Death Cab for Cutie
26. Union, The Boxer Rebellion
25. Saturdays = Youth, M83
24. Because of the Times, Kings of Leon
23. An End Has a Start, Editors
22. I want you to know that there is always hope, I Was a Cub Scout
21. The Pains of Being Pure at Heart, The Pains of Being Pure at Heart
20. Life Like, The Rosebuds
19. Hospice, The Antlers
18. The Back Room, Editors
17. Everything All the Time, Band of Horses
16. ( ), Sigur Ros
15. Plans, Death Cab for Cutie
14. As Jy Met Vuur Speel Sal Jy Brand, Fokofpolisiekar
13. Silent Alarm, Bloc Party
12. OK Computer, Radiohead
11. XX, The XX
10. For Emma, Forever Ago, Bon Iver
9. Wolfgang Amadeus Phoenix, Phoenix
8. Alligator, The National
7. Codes and Secret Longings, Raised by Swans
6. The Midnight Organ Fight, Frightened Rabbit
3. Swanesang, Fokofpolisiekar
So ja, dis dit. Baie geluk aan The National… Sê maar iets as jy wil. Wat? Radiohead is die beste band in die wêreld? Coldplay? Jammer, ek kon nie lekker hoor nie.
187 en Am I Collective
Wil net iets anders as die ANC-logo op my voorblad hê. Hierdie foto is gedoen in 'n saamwerkpoging tussen 187 Pictures en AmI Collective. Een van die coolste beelde van die gode van Afrikaanse rock.
ek moet weer skryf.
Skuldig of onskuldig, poppe gaan dans
Gestel Jacob Zuma is skuldig.
Sê nou maar Helen Zille se versoek dat die Nasionale Vervolgingsgesag hul ondersoek moet voortsit, is suksesvol en 'n hof bevind Zuma skuldig aan bedrog, geldwassery en belastingontduiking. Wat sal mense se reaksie wees?
Sal mense bly wees? Dit sou immers beteken reg en regverdigheid het geseëvier. Dit sal 'n reuse-sukses vir ons wankelende regstelsel wees. Dit sal beteken dat ons howe nie meer swoeg onder politieke druk nie, dat hulle bereid is om selfs die land se president se saak objektief en onpartydig te beoordeel.
Tot 'n sekere mate sal mense dalk trots kan herwin in die res van die wêreld se oë. Die Britse media het immers reeds besluit Suid-Afrika is gedoem onder Zuma se bewind. Die res van die wêreld gun hom nie veel meer nie.
Of sal mense geskok wees? Dat Madiba se ideale nou tot dít gekom het: 'n staatspresident wat 'n skelm is. Dat bedrog en korrupsie so algemeen
geraak het dat ons eie leier homself daaraan skuldig maak en vir jare lank verkondig dat hy nooit enige misdaad gepleeg het nie. Suid-Afrika sal weer die slaansak van die wêreld word: Die Afrikalandjie wat so hard probeer het om 'n demokrasie te laat werk, maar dit net nie kon regkry nie. Ons sal weer van voor af moet begin, en dit gaan baie lank duur voor ons weer met die res van die wêreld kan saampraat oor politiek.
Maar gestel Zuma is onskuldig.
Sal mense nie dan dalk méér geskok wees nie? Is daar nie 'n groep mense wat dalk wil hê hierdie dansende ANC-leier met die baie vroue móét skuldig wees nie?
Hierdie swart man met die brilletjie en die stortkop waaraan mense al so gewoond geraak het. Is daar nie 'n drang in elkeen van ons om 'n sondebok te probeer uitsoek vir hierdie blykbaar mislukte droom wat ons die "Nuwe Suid-Afrika" noem nie? Die Afrika-renaissance wat toe nooit gebeur het nie, of wat bloot 'n term was wat Thabo Mbeki se toespraakskrywer uitgedink het, maar nooit ingedink het nie. Of sal daar tog 'n sug van verligting geslaak word?
Dit sou seker nie verkeerd wees om Zuma vroegtydig op die brandstapel te gooi nie. Alles tel teen hom, en hy het al uitlatings gemaak wat
menige tannie in haar tee laat stik het.
Tog moet ons versigtig wees om te vinnig te oordeel. Die vorige bedeling het beslis ook sy foute en omstrede leiers gehad, en om 'n diverse
land soos Suid-Afrika te regeer en almal gelukkig te hou, is nie kinderspeletjies nie.
Kom ons kyk maar wat die Hoë Hof se bevinding is oor Zille se aansoek om die saak teen Zuma te laat herleef. Dalk kan dit 'n bietjie lig werp op hierdie onsamehangende episode van die ANC-sepie. In ieder geval moet ons maar onsself solank regmaak vir 'n president wat met skrapse luiperdvelletjies tussen ander politieke leiers op die wêreldverhoog gaan ronddans. Ons kan rondstaan, vingers wys en lag; of ons kan saamdans.